钦定古今图书集成/明伦汇编/官常典/第356卷 > 王爌
## 钦定古今图书集成/明伦汇编/官常典/第356卷 > 王爌

按《明外史》本传：“爌字存纳，黄岩人，弘治十五年进士。
除太常博士。正德时，屡迁刑科都给事中。武定侯郭
勋镇两广，行事乖谬，奉诏自陈强辩，爌等驳之。都察
院覆奏，不录爌言，爌并劾都御史彭泽。帝责泽，置勋
不问，御史林有年直言下狱，浙江佥事韩邦奇忤中
官被逮，爌皆救之。车驾幸大同，久不反，爌力请回銮。”
俄与工科石天柱救彭泽，忤王琼。中旨调两人于外，
爌得惠州推官。世宗立，复召为都给事中。旋擢太仆
少卿，改太常。嘉靖三年迁应天府尹。岁大侵，奏免其
赋。居四年，迁南京刑部右侍郎。以母老归养。家居十
年，起故官。寻擢南京右都御史。守备中官进表，率以
两御史监礼。爌曰：“中官安得役御史”止之奉贺。入朝
谒内阁，夏言言倨甚。大臣多隅坐，爌独引坐正之。言
不悦，爌遂谢病归。爌与御史潘壮不相能，壮坐大狱，
诏爌提问。爌力白壮罪，至忤旨。人以此称爌长者。卒，
赠工部尚书。